ครม.เห็นชอบให้ทุกโครงการจัดซื้อจัดจ้างที่เป็นหน่วยงานของรัฐ ทำข้อตกลงคุณธรรม สนับสนุนภาคประชาชนมีส่วนร่วมป้องกันการทุจริต
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี เห็นชอบแนวทางการจัดทำข้อตกลงคุณธรรม (Integrity Pact) สำหรับหน่วยงานของรัฐที่ดำเนินการจัดซื้อจัดจ้าง หรือการร่วมลงทุนภายใต้กฎหมายอื่น นอกหนือจากพระราชบัญญัติการจัดซื้อจัดจ้างและการบริหารพัสดุภาครัฐปี 2560 ไปกำหนดใช้โดยอนุโลม เพื่อสนับสนุนให้ภาคประชาชนเข้ามามีส่วนร่วมในการป้องกันและปราบปรามการทุจริต รวมถึงสร้างความโปร่งใสในกระบวนการจัดซื้อจัดจ้างภาครัฐได้อย่างครอบคลุมทุกโครงการจัดซื้อจัดจ้างในทุกหน่วยงานของรัฐ โดยแนวทางการจัดทำข้อตกลงคุณธรรม เป็นการจัดทำข้อตกลงร่วมกันระหว่างหน่วยงานของรัฐเจ้าของโครงการและผู้ประกอบการที่จะเข้ายื่นข้อเสนอกับหน่วยงานของรัฐในการจัดซื้อจัดจ้าง โดยทั้งสองฝ่ายตกลงกันว่าจะไม่กระทำการทุจริตในการจัดซื้อจัดจ้างและให้มีผู้สังเกตการณ์ในขั้นตอนการจัดซื้อจัดจ้าง ซึ่งมีความรู้ ความเชี่ยวชาญ หรือ ประสบการณ์ที่จำเป็นต่อโครงการจัดซื้อจัดจ้างนั้นๆรวมถึงโครงการจัดซื้อจัดจ้างภาครัฐภายใต้กฎหมายอื่น จะต้องนำข้อตกลงคุณธรรมไปกำหนดใช้ในกระบวนการจัดซื้อจัดจ้างของหน่วยงานนั้นๆ เพื่อส่งเสริมการมีส่วนร่วมของภาคประชาชนในทุกโครงการจัดซื้อจัดจ้างที่เป็นหน่วยงานของรัฐ จะช่วยส่งผลให้คะแนนดัชนีวัดภาพลักษณ์คอร์รัปชันของไทยมีอันดับที่ดีขึ้น